# ŠTATISTICKÝ ÚRAD

# SLOVENSKEJ REPUBLIKY

##### Podrobné údaje zahraničného obchodu v auguste a za osem mesiacov roku 2018 [[1]](#footnote-1)1)

*V auguste* sa v porovnaní s rovnakým obdobím minulého roku zvýšil celkový vývoz tovaru o 4,9 % na 6 193,7 mil. eur a celkový dovoz o 5,1 % na 6 319,3 mil. eur.

Saldo zahraničného obchodu bolo pasívne v objeme 125,5 mil. eur.

**Saldo** zahraničného obchodu za *január až august 2018*bolo aktívne v objeme 1 732,1 mil. eur (o 91,4 mil. eur vyššie ako za rovnaké obdobie minulého roku).

Najvyššie aktívne saldo mala Slovenská republika s Nemeckom (2 951,7 mil. eur), Francúzskom (1 760,6 mil. eur), Spojeným kráľovstvom (1 671,4 mil. eur), Talianskom (1 512,5 mil. eur), Rakúskom (1 455,4 mil. eur), Poľskom (1 178,5 mil. eur), Českou republikou (970,7 mil. eur), Spojenými štátmi americkými (948,1 mil. eur), Španielskom (739,8 mil. eur), Rumunskom (592,8 mil. eur) a Maďarskom (584,2 mil. eur).

Najväčšie pasívne saldo bolo s Kórejskou republikou (2 839,4 mil. eur), Čínou (2 014,5 mil. eur), Ruskou federáciou (1 605,1 mil. eur), Taiwanom (268,3 mil. eur), Malajziou (261,8 mil. eur), Japonskom (215,7 mil. eur), Ukrajinou (171,6 mil. eur) a Indiou (138,4 mil. eur).

Zo Slovenskej republiky sa **vyviezol** tovar v hodnote 51 585,6 mil. eur. V porovnaní s rovnakým obdobím roku 2017 sa zvýšil celkový vývoz o 7,4 %. Vývoz agropotravinárskych produktov kapitol 1-24 Harmonizovaného systému dosiahol hodnotu 1 815,1 mil. eur pri medziročnom poklese o 3,7 %.

Z tovarového hľadiska vzrástol vývoz osobných automobilov a iných motorových vozidiel konštruovaných hlavne na prepravu osôb o 2 147,3 mil. eur, elektrických prístrojov osvetľovacích a signalizačných o 186,1 mil. eur, telefónnych súprav, vrátane telefónov pre celulárnu sieť o 122,7 mil. eur a častí, súčastí a príslušenstva motorových vozidiel o 112,1 mil. eur.

Najviac klesol vývoz monitorov a projektorov, televíznych prijímačov o 232,6 mil. eur, karosérií motorových vozidiel o 164,6 mil. eur, častí a súčastí vhodných pre vysielacie prístroje pre rádiotelefóniu, rozhlasové a televízne vysielanie o 112,3 mil. eur a piestových vznetových motorov o 95,6 mil. eur.

V rámci najvýznamnejších obchodných partnerov vzrástol vývoz do Nemecka o 18,9 %, Českej republiky o 8 %, Poľska o 5,6 %, Francúzska o 7,4 %, Talianska o 17,9 %, Rakúska o 5,1 %, Španielska o 6 %, Spojených štátov amerických o 3,7 % a Rumunska o 11,7 %. Znížil sa vývoz do Maďarska o 0,6 %, Spojeného kráľovstva o 12,1 % a Holandska o 8 %.

Z pohľadu hlavných ekonomických zoskupení sa zvýšil vývoz do krajín EÚ o 8,1 % (tvoril 85,7 % celkového vývozu SR) a do krajín OECD o 7,4 % (na celkovom vývoze SR sa podieľal 88,6 %).

DoSlovenskej republiky sa **doviezol** tovar v hodnote 49 853,5 mil. eur, pri medziročnom raste o 7,4 %. Dovoz agropotravinárskych produktov kapitol 1-24 Harmonizovaného systému dosiahol hodnotu 2 961,5 mil. eur pri medziročnom raste o 7,7 %.

Z tovarového hľadiska vzrástol dovoz častí, súčastí a príslušenstva motorových vozidiel o 952,2 mil. eur, ropných olejov a olejov získaných z bitúmenových nerastov, surových o 363 mil. eur, drôtov a káblov o 333,7 mil. eur, vratných alebo rotačných zážihových spaľovacích piestových motorov o 321,2 mil. eur a telefónnych súprav, vrátane telefónov pre celulárnu sieť o 305,1 mil. eur.

Významne klesol dovoz výrobkov s tekutými kryštálmi o 311,2 mil. eur a monitorov a projektorov, televíznych prijímačov o 284,6 mil. eur.

Vo vzťahu k najvýznamnejším obchodným partnerom vzrástol dovoz z Nemecka o 9,4 %, Českej republiky o 4,1 %, Kórejskej republiky o 10,9 %, Poľska o 9,3 %, Ruskej federácie o 18,6 %, Maďarska o 2,4 %, Talianska o 12,1 %, Francúzska o 2,2 % a Rakúska o 9,2 %. Poklesol dovoz z  Číny o 18,7 % a Spojeného kráľovstva o 20,6 %.

 Z hľadiska hlavných ekonomických zoskupení sa oproti rovnakému obdobiu roku 2017 zvýšil dovoz z krajín EÚ o 9 % (tvoril 67,6 % z celkového dovozu) a z krajín OECD o 5,6 % (na celkovom dovoze SR sa podieľal 66,3 %).

###

### Poznámky k tabuľkám

**(0)** - znamená, že realizácia dovozu resp. vývozu bola menšia ako najmenšia jednotka vyjadrená v tabuľke

**(-)** - znamená, že jav sa nevyskytoval

**(x)** - znamená, že zápis nie je možný z logických dôvodov;
 v stĺpci indexy x pri čísle znamená násobok

**(.)** - znamená, že údaj nie je k dispozícii alebo je nespoľahlivý

#### Prípadné rozdiely na poslednom mieste sú zo zaokrúhľovania.

|  |  |
| --- | --- |
| **Upozornenie:** | **Pri uverejnení celej informatívnej správy alebo jej časti žiadame uviesť zdroj informácií Štatistický úrad Slovenskej republiky!** |

1. 1) *Údaje sú predbežné (v bežných cenách v hodnote typu FOB), vypracované Štatistickým úradom SR na základe údajov Colnej sekcie Finančného riaditeľstva SR získaných v rámci colného konania a z  INTRASTAT-SK hlásení poskytnutých príjemcami a odosielateľmi tovaru.*  [↑](#footnote-ref-1)